Spar tjeers op 55%-styging in drankverkopeDrankverkope vir die tydperk verteenwoordig ŉ groei van 27,9% teenoor dieselfde tyd twee jaar gelede. (Argieffoto: pixabay) Die kleinhandelaar Spar se algehele verkope in Suider-Afrika het met 8,2% toegeneem – en dit word hoofsaaklik toegeskryf aan die abnormale groei in drankverkope die afgelope jaar. Nadat die landwye verbod op drankverkope wat ingestel is in ŉ poging om die verspreiding van Covid-19 te stuit in September verlede jaar opgeskort is, het Tops-winkels “ongelooflike vlakke van groei in drankverkope” ondervind. ŉ Algehele styging van 55,8% vir die 18 weke tot 29 Januarie vanjaar is aangemeld. In vergelyking met dieselfde 18 weke ŉ jaar tevore, toe 58 handelsdae weens die verbodsbepalings verlore gegaan het, het geen handelsdae in hierdie tyd verlore gegaan nie. Drankverkope vir die tydperk verteenwoordig ŉ groei van 27,9% teenoor dieselfde tyd in 2020, dus voor enige streng inperkings weens die koronaviruspandemie in werking gestel is, wat volgens Spar ŉ goeie aanduiding is dat verkope beter vaar as tevore. Baie verbruikers is egter steeds platsak en Spar sê dit lei tot uitdagende handelstoestande weens “beperkte verbruikersbesteding, voorgesette hoë vlakke van werkloosheid en aggressiewe mededinging” in die sektor. Die groep se sake is boonop geraak deur die burgerlike opstand in Julie verlede jaar. Verskeie winkels moes tydens die oproer gesluit word; 20 winkels behoort deur die loop van die jaar te begin sake doen, terwyl agt winkels nie hul deure sal open nie. Build it, Spar se groep hardewarewinkels, het egter ŉ afname ondervind van die buitengewoon hoë vlakke in verkope wat vroeër ondervind is. Mense het tydens die streng afsonderingstyd hoofsaaklik van die huis af gewerk en skoolonderrig het aanlyn plaasgevind – daar was dus baie tyd vir selfdoenprojekte in en om die huis. Die winkels se omset het met 1,8% gestyg in die 18 weke tot 29 Januarie en met 27,8% wanneer dit vergelyk word met dieselfde tydperk twee jaar gelede. Verkope in Limpopo, die Laeveld en KwaZulu-Natal het in Januarie gedaal weens swaar reën wat in die gebiede uitgesak het en ŉ uitwerking op verkope gehad het. Ook by Build it-winkels het die Julie-oproer ŉ uitwerking gehad en tot verlore verkope gelei. Agt Build it-winkels is steeds gesluit, maar almal sal na verwagting mettertyd heropen. Benewens bedrywighede in Suider-Afrika, het Spar ook winkels in Switserland, Pole, Ierland en Engeland. ŉ Sterk algehele vertoning het omset met 6,9% verhoog. In Switserland is groei van 1,9% aangeteken, terwyl die syfer in Pole op 11,8% staan. “Die groep het sy verkope met 5,8% van R43 miljard tot R45,5 miljard vir die tydperk verhoog wanneer dit met die vorige tydperk vergelyk word. Wanneer die Covid-19-pandemie in gedagte gehou word en die uitwerking wat dit op die groep oor die laaste sowat twee jaar gehad het, baat die groep steeds by sy diversiteit en demonstreer hy robuustheid en veerkragtigheid tydens hierdie ontwrigtende tye.” Spar se aanlyn platform vir kruideniersware en drank, Spar2U, is in dieselfde tyd bekend gestel. Die platform sal teen die einde van Maart vanjaar beskikbaar wees vir ŉ groep winkels in Johannesburg se noordelike voorstede. Spar sê belangstelling in sy nuwe platform bly hoog.